Diari Oficial de la Generalitat Valenciana


Sumari del DOGV 9759, del 04-01-2024 (2023/12657)

RESOLUCIÓ de 19 d'octubre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig d'investigació d'aigües subterrànies, parcel·la 127, polígon 52, al terme municipal de Villena. Expedient (3261512) 116/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9759

Data del DOGV
:   04-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12716


Data del document
:   19-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 19 d'octubre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig d'investigació d'aigües subterrànies, parcel·la 127, polígon 52, al terme municipal de Villena. Expedient (3261512) 116/2023/AIA. [2023/12233]  
  
«Informe d'impacte ambiental  
Expedient: (3261512) 116/2023/AIA.  
Títol: Sondeig d'investigació d'aigües subterrànies.  
Promotora: Magdalena Torró Ferrándiz.  
Òrgan substantiu: Servei Territorial d'Indústria, Energia i Mines d'Alacant (ASOSUB/2023/155/03).  
Localització: parcel·la 127, polígon 52, del terme municipal de Villena (Alacant).  
Tramitació administrativa  
Mitjançant un escrit signat amb data 25 de juliol de 2023 per la cap del Servei Territorial d'Indústria, Energia i Mines d'Alacant es va traslladar a este òrgan ambiental l'expedient de l'esmentada obra, a fi de ser sotmés al procediment d'avaluació ambiental simplificada de conformitat amb el Reial decret 445/2023, de 13 de juny, pel qual es modifiquen els annexos I, II i III de la Llei 21/2013, de 9 de desembre, d'avaluació ambiental.  
Amb data 9 d'agost de 2023 es formula una consulta a l'Ajuntament de Villena perquè, d'acord amb les seues competències, informe sobre si el projecte pot causar impactes ambientals significatius, tenint en compte les mesures preventives i correctores previstes en el document ambiental.  
Transcorregut el termini màxim de consulta establit en l'article 46 de la Llei 21/201, no s'ha rebut contestació de l'Ajuntament de Villena.  
  
Vista la informació continguda en l'expedient, es considera que es disposa de suficients elements de judici per a realitzar l'avaluació d'impacte ambiental simplificada.  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'apartat A de l'annex III d'esta.  
Característiques del projecte  
La finalitat del projecte és l'execució d'un sondeig de captació d'aigües subterrànies a la parcel·la 127, polígon 52, de Villena (Alacant), que és propietat de la promotora. El sondeig estarà destinat al proveïment d'un habitatge xalet amb jardí, hort i piscina, actualment en fase de projecte.  
S'estima que el volum anual d'aigua demandat per a consum humà i altres usos domèstics diferents del consum humà serà de 638,8 m³ i per a regadiu de 545 m³.  
El sondeig ha sigut projectat a rotopercussió, amb 220 mm de diàmetre i una profunditat inferior a 120 m. Si el sondeig resulta positiu, es procedirà a la intubació de tota la columna del sondeig amb canonada d'acer al carboni de 4 mm de grossària i 180 mm de diàmetre i s'equiparà amb una bomba submergida situada a 85 m de profunditat capaç de subministrar un cabal màxim instantani de 2 l/s. Fins al moment de la seua instal·lació, el sondeig serà tancat amb xapa metàl·lica soldada.  
  
Si el sondeig resulta negatiu, este es reblirà amb els materials extrets durant la perforació i, si es requerix, amb altres materials inerts com ara terres, de manera que quede totalment tapat i sense que puga afectar els terrenys perforats.  
Prèviament a la realització del sondeig, es farà una bassa per a recollir els detritus i evitar que s'estenguen pels terrenys pròxims. En finalitzar els treballs, la bassa quedarà completament plena tant pel detritus com pels terrenys inicialment extrets que s'estendran sobre els depositats, deixant la superfície restaurada.  
L'espai anul·lar entre la paret del sondeig i la canonada serà cimentat en el tram superior per a aïllar l'aqüífer de possibles contaminacions. També se cimentaran, segons el parer de la direcció de l'obra, els trams que siguen necessaris per a aconseguir l'estanquitat i els ancoratges que considere oportuns o per a possibles tractaments i desenvolupaments.  
El termini d'execució previst per a la realització de les obres serà d'una setmana, a partir de la data de recepció de les autoritzacions necessàries atorgades pels organismes competents.  
Ubicació del projecte  
El projecte es localitza a la comarca de l'Alt Vinalopó, paratge de Las Tiesas, a la parcel·la 127, polígon 52 (referència cadastral 44216P226273562027PY), del terme municipal de Villena (Alacant). Les coordenades UTM (fus 30, dàtum ETRS89) del sondeig són: X, 690.150 i Y, 4.276.720.  
Segons el Visor Cartogràfic de la Generalitat, l'emplaçament es troba en una zona classificada com a sòl no urbanitzable comú (zona rural comuna forestal).  
Es preveu que els terrenys que ha de travessar, d'acord amb la informació facilitada pel promotor, estiguen constituïts essencialment per conglomerats calcaris i bretxoides amb ciment argilenc o calcari i d'argiles ocres amb còdols.  
Atesa la classificació del Pla hidrològic 2022/2027, de la Confederació Hidrogràfica del Xúquer, el sondeig captarà aigües de la massa d'aigua subterrània denominada Villena-Beneixama (codi massa 080.160), considerada en mal estat quantitatiu i en bon estat químic i global.  
Característiques del potencial impacte  
Els efectes contaminants de l'actuació es limiten a l'ús de maquinària (emissió de gasos de combustió, partícules de pols, sorolls i vibracions) amb un efecte de curt efecte temporal i d'escassa rellevància ambiental. El risc d'accidents queda regulat per les normes laborals i de seguretat minera, que competixen a l'òrgan substantiu, i és poc probable que puguen arribar a tindre efectes ambientals de consideració.  
  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació i els seus additius (escumants) al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar risc per a la qualitat de les aigües superficials ni subterrànies.  
  
L'actuació no afecta espais naturals protegits, espais protegits de la Xarxa Natura 2000, vies pecuàries o forests d'utilitat pública. No hi ha hàbitats d'interés comunitari en l'àmbit del projecte. No es preveu un impacte significatiu sobre el sòl, el paisatge o la fauna, excepte el que es puga produir amb caràcter puntual i temporal durant l'execució dels treballs per l'ús de maquinària. Tampoc es preveu afecció a béns culturals, restes arqueològiques ni altres elements del patrimoni cultural valencià.  
  
Segons el vigent Pla d'acció territorial sobre prevenció del risc d'inundació a la Comunitat Valenciana (PATRICOVA), el punt on es pretén realitzar el sondeig no està afectat per risc d'inundació.  
  
No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua), entren en les competències directes de l'organisme de conca.  
Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, d'avaluació ambiental, en concordança amb l'epígraf a.3r del grup 3, de l'annex II, d'esta.  
L'expedient ha seguit el tràmit d'avaluació d'impacte ambiental simplificada previst en la secció 2a, capítol 2, del títol II, de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
  
Per tot el que antecedix, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar que l'execució del projecte de sondeig de captació d'aigües subterrànies a la parcel·la 127, polígon 52, del terme municipal de Villena (Alacant), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte i del document ambiental i als termes del present informe, en particular:  
  
1) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant la perforació.  
2) Haurà de preveure's un seguiment adequat de les obres per tal de completar la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
3) Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.  
4) Amb la finalitat d'evitar abocaments i entrada d'objectes no desitjats a l'interior del sondeig, la canonada definitiva de revestiment del sondeig sobreeixirà almenys 30 cm. En finalitzar l'obra, es col·locarà una tapa o dispositiu de protecció.  
5) Es protegirà la vegetació adjacent, les estructures, camins i instal·lacions que puguen resultar afectades per a evitar-ne el deteriorament. Les zones en les quals s'hagen produït compactacions a causa de l'estada i pas de maquinària es restauraran mitjançant subsolatge i/o arada.  
6) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.  
7) Els materials extrets de la perforació i els de l'excavació de la bassa de llots són de naturalesa molt similar, i els dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017, que regula les normes de valorització de materials excavats per al seu ús en obres i operacions de rebliment diferents al lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (article 3.1.a. No obstant això, el Decret 200/2004 només s'aplica als detritus del sondeig, ja que l'Ordre APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.  
8) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar l'erosió i possibles danys en infraestructures i propietats adjacents. Si estos es produïxen, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
9) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
10) En el cas que, per diferents motius, es renuncie a l'ús del sondeig (falta de cabal, mala qualitat de l'aigua, ensulsiades en el pou, etc.), s'haurà de clausurar i segellar, així com restaurar el terreny a la seua situació original ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
11) S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 19 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»